Tietoa sukusolun/alkion vastaanottajalle

|  |  |
| --- | --- |
| Kuvaus: | DONOR Info lahjasukusoluhoitoa saaville |

**Syyt lahjasukusoluhoitoon:**

1. Munasolut
	1. omat solut puuttuvat (esim. aikaisemmat syöpähoidot, munasarjat poistettu, POI)
	2. huonot IVF-tulokset
	3. perinnöllinen sairaus
2. Siittiöt
	1. siittiöt puuttuvat (azoospermia)
	2. perinnöllinen sairaus miehellä
	3. naisparit ja itselliset naiset
3. Alkiot
	1. parikunnalla kummallakaan ei ole sukusoluja tai niitä ei voida käyttää
	2. naisparit ja itselliset naiset, kun oma munasarjareservi riittämätön

**Lahjasukusoluhoidon kriteerit julkisessa terveydenhuollossa**

1. Lääketieteellisen ja psykologisen selvityksen mukaan ei ole vasta-aiheita käyttää luovutettuja sukusoluja hedelmöityshoidoissa
2. Naisen ikä on oltava alle 40 vuotta hoitopäätöstä tehtäessä
3. Naisen BMI on oltava >18 ja <35
4. Pariskunnalla saa olla ennestään vain yksi yhteinen lapsi
5. Itsellisellä naisella saa olla ennestään vain yksi lapsi ja ikä >25 vuotta

Julkisessa terveydenhuollossa hoitoarvion ja hoitopäätöksen on toteuduttava tasapuolisesti ja oikeudenmukaisesti. Hoitopäätöksen tekee hoitava lääkäri tapauskohtaisesti psykologin ja muun hoitotiimin kanssa. Raskauden todennäköisyys yksittäisestä hoidosta tulisi olla vähintään 10%. Käytännössä lahjasukusoluhoitojen suorittamista julkisessa terveydenhuollossa rajoittaa pula luovuttajista, minkä vuoksi hoitotakuu ei koske lahjasukusoluhoitoja.

**Hoidon eteneminen**

Kun lääkäri toteaa lahjasukusoluhoidon tarpeen, vastaanottajalle ohjelmoidaan käynti psykologin vastaanotolla. Käynnin tarkoituksena on informoida vastaanottajaa hoidon tuloksena syntyvän lapsen biologisen alkuperän mahdollisista vaikutuksista perheenjäsenten keskinäisiin suhteisiin ja siitä, miten mahdollisia ongelmia voidaan ehkäistä tai lievittää. Lopullinen hoitopäätös tehdään psykologin käynnin jälkeen. Mikäli esteitä hoidolle ei ole, tehdään hoitosuunnitelma ja asetetaan vastaanottaja hoitojonoon odottamaan sopivaa luovuttajaa.

*Munasolun vastaanottajalla* luovutettu munasolu hedelmöitetään joko heti munasolukeräyksen jälkeen tai vaihtoehtoisesti jo aiemmin kerätyn ja pakastetun munasolun sulatuksen jälkeen. Tämän jälkeen alkio siirretään vastaanottajan kohtuonteloon, joko heti tai alkion pakastuksen ja sulatuksen jälkeen.

*Alkion vastaanottajalla* alkiot ovat valmiiksi pakkasessa, ja ne siirretään sulatuksen jälkeen.

*Siittiön vastaanottajalle* tehdään inseminaatio, missä siittiöt siirretään kohtuun ovulaatiohetkellä. Tarvittaessa lääketieteellisestä syystä tehdään koeputkihedelmöitys. Koeputkihedelmöityksessä munasarjojen munarakkulat stimuloidaan, munasolut kerätään ja hedelmöitetään lahjasiittiöillä. Alkio siirretään joko tuoreena tai pakastuksen ja sulatuksen jälkeen.

Mikäli hoito onnistuu, raskaus varmennetaan ultraäänellä KYS:n lisääntymislääketieteen yksikössä.

**Luovuttajan valinta**

Sukusolujen luovuttajat käyvät läpi tarkan seulan, millä pyritään varmistamaan lahjasolujen terveys mahdollisimman tarkasti. Luovuttajalla itsellään tai hänen suvussaan ei saa olla sellaisia perinnöllisiä sairauksia, jotka voisivat aiheuttaa vakavan sairauden hoidosta syntyvälle lapselle (peruskromosomisto tutkitaan verinäytteestä). Luovuttajalla ei myöskään saa olla tiettyjä infektiosairauksia, kuten klamydia, tippuri, syfilis, hepatiitti B, hepatiitti C, ja HIV.

Luovutetuista sukusoluista kirjataan ylös luovuttajan pituus, etnisyys sekä ihon, hiusten ja silmien väri. Pyrkimyksenä on, että luovuttajan edellä mainitut ominaisuudet muistuttavat vastaanottajaa mahdollisimman hyvin. Toive myöhemmästä sisarraskaudesta samoilla sukusoluilla pyritään ottamaan huomioon.

**Hoidon tuloksena syntyvän lapsen ja muiden osapuolten oikeudellinen asema**

**Syntyvä lapsi**

Luovutetusta sukusolusta/alkiosta syntyneellä henkilöllä on 18 vuotta täytettyään oikeus saada palvelujen antajalta jäljennös hoitosuostumuksesta ja siihen merkitystä luovuttajan tunnuksesta. Ilmoittamalla luovutusrekisteriin luovuttajan tunnuksen hänellä on oikeus saada tietää luovuttajan henkilöllisyys. Edellytyksenä tälle on, että vanhemmat ovat kertoneet lapselle hänen saaneen alkunsa luovutetusta sukusolusta.

**Vanhemmuus**

Lapsella voi olla vain kaksi oikeudellista vanhempaa. Lapsen toinen vanhempi voi olla isä tai lapsella voi olla kaksi äitiä.

**Äitiys**

Henkilö, joka synnyttää lapsen, on lapsen äiti. Sillä ei ole merkitystä, onko lapsi saanut alkunsa luovutetusta munasolusta tai alkiosta. Äitiyslain mukaan lapsen toiseksi äidiksi voidaan lapsen synnyttäneen ohella vahvistaa nainen, joka yhteisymmärryksessä lapsen synnyttäneen kanssa antoi suostumuksen hedelmöityshoitoon, jonka tuloksena lapsi syntyi. Äitiyden vahvistaminen edellyttää, ettei isyyttä lapseen ole isyyslain mukaan todettu tai vahvistettu. Äitiyslaki mahdollistaa äitiyden tunnustamisen jo raskausaikana samoin kriteerein kuin aiemmin säädetty isyyslaki mahdollistaa isyyden tunnustamisen. Pari voi todistaa tulevan lapsen saaneen alkunsa hedelmöityshoidon tuloksena hedelmöityshoitotodistuksen avulla.

**Isyys**

Lapsen isä on se mies, joka on antanut suostumuksensa hedelmöityshoidon antamiseen. Aviomies on isä avioliiton nojalla ilman eri toimenpiteitä. Avioliiton ulkopuolella syntyneen lapsen kohdalla miehen isyys vahvistetaan tunnustamisella tai oikeudenkäynnissä. Isyyttä ei voida kumota, jos lapsi on syntynyt miehen suostumuksella annetun hedelmöityshoidon seurauksena.

**Sukusolun/alkion luovuttaja**

Sukusolun/alkion luovuttajalla ei ole juridisia oikeuksia eikä velvollisuuksia syntyvää lasta kohtaan.

Mikäli luovutettuja siittiöitä käytetään itsellisen naisen hoitoon, luovuttajan on mahdollista antaa suostumus hoidosta syntyneen lapsen isyyden vahvistamiseksi.

Sukusoluluovuttajan pitää suostua siihen, että hänen henkilötietonsa ilmoitetaan Valviran ylläpitämään luovuttajarekisteriin. Luovutetusta sukusolusta/alkiosta syntyneellä henkilöllä on 18 vuotta täytettyään oikeus saada palvelujen antajalta jäljennös hoitosuostumuksesta ja siihen merkitystä luovuttajan tunnuksesta, jolloin ilmoittamalla luovutusrekisteriin luovuttajan tunnuksen hänellä on oikeus saada tietää luovuttajan henkilöllisyys. Edellytyksenä tälle on, että vanhemmat ovat kertoneet lapselle hänen saaneen alkunsa luovutetusta sukusolusta.

Hedelmöityshoitolain mukaan luovuttajan henkilöllisyyttä ei anneta hoitoa saavien (vanhempien) tietoon.

**Lainsäädäntö**

Laki hedelmöityshoidosta (1237/2006).

Kudoslaki (Laki ihmisten elimien, kudosten ja solujen lääketieteellisestä käytöstä, (547/2007).

Sosiaali- ja terveysministeriön asetus hedelmöityshoidosta (825/2007).

Laki hedelmöityshoidosta annetun lain muuttumisesta (376/2009).

Lääkealan turvallisuus- ja kehittämiskeskuksen (FIMEA) määräys (3/2014).

Isyyslaki (11/2015).

Suomen äitiyslaki (253/2018).

Laki isyyslain muuttamisesta (1151/2019).

.